Národný park Veľká Fatra

Národný park Veľká Fatra je národný park na Slovensku. Väčšina jeho územia leží v južnej časti Žilinského kraja a malá časť v severnej časti Banskobystrického kraja. Národný park a ochranné pásmo zaberá väčšinu územia Veľkej Fatry, ktorá patrí k vonkajším Západným Karpatom a  juhozápadnú časť Starohorských vrchov.

Národný park vznikol 1. apríla 2002 ako vyšší stupeň ochrany chránenej krajinnej oblasti Veľká Fatra (s rovnakým názvom), ktorá bola vyhlásená v roku 1972 na ochranu horského pásma s vysokým zastúpením zachovaných karpatských lesov. Prevažuje tu európsky buk, ktorý zaberá 90% plochy, v kombinácii s hrebeňovými pastvinami, ktoré sa datujú do 15.-17. storočia do obdobia známeho ako Valašská kolonizácia. Nachádzajú sa tu aj zvyšky lesov škótskej borovice a Harmanecké údolie je významné ako najbohatšia tisová lokalita v strednej a pravdepodobne aj celej Európe.

Národný park Veľká Fatra je aj dôležitý zdroj pitnej vody vďaka vysokým zrážkam a nízkym vyparovaním v oblasti. Jadro pásma je zložené zo žuly, ktorá iba na málo miestach presahuje na povrch, častejšie sú rôzne bridlicové hrebene, známe ako Hôlna Fatra a vápencové a dolomitové skaly, ktoré tvoria malebné terény známe ako Bralná Fatra. Sú tu aj rôzne krasové oblasti, prevažne jaskyne, pričom Harmanecká jaskyňa je aj otvorená pre verejnosť.

Rôzne druhy skál a pôdy, rôzne typy terénu s lúkami a pastvinami, útesmi a údoliami poskytujú podmienky pre veľmi bohatú flóru a faunu. Žijú tu v hojnom počte všetky európske druhy mäsožravcov: medveď hnedý, vlk dravý a rys ostrovid.

Oblasť je populárna medzi turistami, predovšetkým kvôli peším túram. Neďaleko sa nachádza lokalita svetového kultúrneho dedičstva UNESCO, osada Vlkolínec. Po vstupe Slovenska do európskej únie bol NP Veľká Fatra zaradený medzi územia európskeho významu v sústave NATURA 2000.

Maloplošné chránené územia 
 Národné prírodné rezervácie: Borišov, Čierny kameň, Harmanecká tisina, Jánošíkova kolkáreň, Kornietová, Kundračka, Lysec, Madačov, Padva, Rakšianske rašelinisko, Rumbáre, Skalná Alpa, Suchý vrch, Tlstá, Veľká Skalná
 Prírodné rezervácie: Biela skala, Harmanecký Hlboký jarok, Katova skala, Korbeľka, Rojkovské rašelinisko
 Národné prírodné pamiatky: Perlová jaskyňa
 Prírodné pamiatky: Dogerské skaly, Hradené jazero Blatné, Jazierske travertíny, Krkavá skala, Majerova skala, Matejkovský kamenný prúd, Prielom Teplého potoka, Rojkovská travertínová kopa, Travertínové terasy Bukovinka, Vlčia skala
 Chránené areály: Dekretov porast, Háj pred dolinou Teplô, Krásno, Mošovské aleje, Revúca

 
Územia európskeho významu na Slovensku